Οϊμιάκον

Το Οϊμιάκον (ρωσικά : Оймякон) είναι αγροτική κατοικημένη περιοχή στα ανατολικά της Δημοκρατίας των Σαχά στην Ασιατική Ρωσία (Σιβηρία), κατά μήκος του ποταμού Ιντίγκιρκα, 30 χιλιόμετρα βορειοδυτικά του Τομτόρ, στην Εθνική Οδό Κόλιμα. 

Έχει πληθυσμό 472 κατοίκους, ενώ το χωριό διαθέτει και σχολείο. 

 Ετυμολογία 
Η ονομασία του προέρχεται από τον ποταμό Οϊμιάκον, του οποίου το όνομα ερμηνεύεται ως «παγωμένο μπάλωμα νερού».

 Γεωγραφία 
Βρίσκεται στην βορειοανατολική Γιακουτία της Ρωσίας, στο ανατολικό τμήμα της Σιβηρίας και σε υψόμετρο 750 μέτρα πάνω από την επιφάνεια της θάλασσας. Λόγω της εξαιρετικά βόρειας γεωγραφικής θέσης του, η διάρκεια της ημέρας κυμαίνεται από 3 ώρες το Δεκέμβριο έως 21 ώρες τον Ιούνιο.

 Ιστορία 
Κατά τη διάρκεια του Β' Παγκοσμίου Πολέμου, στο Οϊμιάκον κατασκευάστηκε αεροδρόμιο για την εναέρια διαδρομή Αλάσκας - Σιβηρίας, προκειμένου να μεταφερθούν Αμερικανικές προμήθειες στο Ανατολικό μέτωπο.

 Κλίμα και ρεκόρ 
Το Οϊμιάκον έχει ακραίο υποαρκτικό κλίμα, με μακράς διάρκειας και εξαιρετικά παγερούς χειμώνες, και σύντομα καλοκαίρια με σχετικά υψηλή θερμοκρασία την ημέρα και αρκετά πιο χαμηλή θερμοκρασία τη νύχτα. Σε αυτές τις συνθήκες συντελούν η τεράστια απόστασή του από τα θερμά ρεύματα των ωκεανών, σε συνδυασμό με το υψηλό υψόμετρό του (750 μέτρα), καθώς και η απόστασή του από τον Βόρειο Πόλο. Τον χειμώνα η θερμοκρασία φτάνει τακτικά γύρω στους -40 °C με -45 °C. Την ημέρα η θερμοκρασία τον χειμώνα κινείται από -40 °C έως -50 °C, ενώ μια λιγότερο ψυχρή ημέρα μπορεί να πλησιάσει κοντά στους -35 °C, και τις ψυχρότερες νύχτες έχει κατά καιρούς πλησιάσει ή ακόμα και φτάσει τους -60 °C. Μάλιστα τα χιόνια μπορεί να φτάσουν τα 2 μέτρα ύψος. Χαρακτηριστικό είναι ότι τα σχολεία κλείνουν αν η θερμοκρασία πέσει κάτω από -55 °C. Το καλοκαίρι η θερμοκρασία ανεβαίνει και μπορεί να φτάσει τους 20 με 25 °C, ενώ το βράδυ μπορεί να πέσει στους 9 με 10 °C, αν και κατά καιρούς έχουν καταγραφεί θερμοκρασίες στους λίγους βαθμούς υπό το μηδέν ακόμα και σε καλοκαιρινές νύχτες. Το καλοκαίρι επίσης παρατηρούνται οι περισσότερες καταιγίδες.

Κατά τη διάρκεια ορισμένων ετών, η θερμοκρασία στο Οϊμιάκον πέφτει κάτω από τους 0 °C στα τέλη Σεπτεμβρίου και παραμένει κάτω από το μηδέν έως και τα μέσα Απριλίου. Το Οϊμιάκον δεν έχει καταγράψει ποτέ θερμοκρασία πάνω από το μηδέν μεταξύ 26 Οκτωβρίου και 16 Μαρτίου. Στο Οϊμιάκον μερικές φορές η μέση ελάχιστη θερμοκρασία για τον Δεκέμβριο, τον Ιανουάριο και τον Φεβρουάριο πέφτει κάτω από τους -50 °C: τον ψυχρότερο μήνα Ιανουάριο του 1931 ο μηνιαίος μέσος όρος ήταν -54,1 °C. Μερικές φορές οι καλοκαιρινοί μήνες μπορεί επίσης να είναι αρκετά ψυχροί, αλλά τον Ιούνιο, τον Ιούλιο και τον Αύγουστο, η θερμοκρασία δεν έπεσε ποτέ κάτω από τους -14 °C, ενώ τον Ιούνιο και τον Ιούλιο, η θερμοκρασία δεν έπεσε ποτέ κάτω από τους -10 °C. Το Οϊμιάκον και το Βερχογιάνσκ είναι τα μόνα δύο μόνιμα κατοικημένα μέρη στον κόσμο που έχουν καταγράψει θερμοκρασίες κάτω από -60 °C για κάθε μέρα τον Ιανουάριο. Αντίθετα, ο Ιούλιος είναι ο μήνας όπου κάθε ημερομηνία έχουν καταγραφεί στο Οϊμιάκον θερμοκρασίες πάνω από 30 °C. Κάθε μέρα του χρόνου έχει χαμηλό ρεκόρ κάτω από το μηδέν, με την 9η Ιουλίου να έχει το υψηλότερο χαμηλό ρεκόρ στους -1,5 °C. Αντίθετα, η 4η Ιανουαρίου έχει το χαμηλότερο υψηλό ρεκόρ στους -27,9 °C.

Στα δύο άκρα του εύρους, οι πιο ακραίες θερμοκρασίες που έχουν καταγραφεί στο Οϊμιάκον είναι +37 °C η υψηλότερη και −67,7 °C η χαμηλότερη. Ειδικότερα η θερμοκρασία −67,7 °C καταγράφηκε στις 6 Φεβρουαρίου 1933 και με αυτό τον νούμερο το Οϊμιάκον έχει κερδίσει τον τίτλο του πιο παγωμένου οικισμού στη Γη, κατέχοντας το χαμηλότερο νούμερο σε μόνιμα κατοικημένη περιοχή. Υπάρχει επίσης αναφορά πως τον Ιανουάριο του 1924 στην περιοχή καταγράφηκε θερμοκρασία −71,2 °C, αλλά η ένδειξη ήταν ανεπίσημη.

Για την ιστορία, μόνο στη Γροιλανδία (με ρεκόρ −69,6 °C) και στην Ανταρκτική έχουν καταγραφεί χαμηλότερες θερμοκρασίες και το παγκόσμιο αρνητικό ρεκόρ θερμοκρασίας που «χτύπησε» ποτέ τη Γη καταγράφηκε στον ρωσικό σταθμό Βοστόκ στην Ανταρκτική με −89,2 °C στις 21 Ιουλίου 1983. Επίσης, μια θερμοκρασία -93,2 °C καταγράφηκε μέσω δορυφορικών παρατηρήσεων στο Οροπέδιο της Ανατολικής Ανταρκτικής στην Ανταρκτική στις 10 Αυγούστου 2010.

 Παραπομπές 

Κατηγορία:Γεωγραφία της Ρωσίας